**Subchiriaşii**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În pridvorul casei mele

E un cuib de rândunele.

Deşi nu-s un bogătaş,

Am, deci, şase subchiriaşi.

Pentru că-s, uitai să spui,

Doi părinţi şi patru pui.

Părinţii, nu ştiu cum fac, –

Toată ziua sânt în frac.

Chiar şi dimineaţa zboară

Doar în ţinută de seară.

Vrăbiile-i cam bârfesc,

Cică prea se grozăvesc.

Dar eu, drept să spun, îi iert:

Sânt în haine de concert.

Puii-i văd ieşind în prag:

Patru guri deschise larg.

Încât chiar mă preocup:

Ciocurile au şi trup?

Ba mă-ntreb şi alte fleacuri:

Trupurile au şi fracuri?

Mor de curiozitate

Până aflu câte toate,

Dar m-oi lămuri uşor

La prima lecţie de zbor.